CELEX: 62021CJ0319
Návrh na začatie prejudiciálneho konania
Poľnohospodárstvo
Spoločná organizácia trhov
Nariadenie (ES) č. 1234/2007
Balené čerstvé ovocie a zelenina
Vykonávacie nariadenie (EÚ) č. 543/2011
Kontrola zhody
Preprava na predajné miesto patriace tej istej obchodnej spoločnosti
Sprievodný doklad
Označenie krajiny pôvodu

Návrh na začatie prejudiciálneho konania sa týka výkladu článkov 113 a 113a nariadenia Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (
Ú. v. EÚ L 299, 2007, s. 1
), zmeneného nariadením Rady (ES) č. 361/2008 zo 14. apríla 2008 (
Ú. v. EÚ L 121, 2008, s. 1
) (ďalej len „nariadenie č. 1234/2007“), ako aj článkov 5 a 8 vykonávacieho nariadenia Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (
Ú. v. EÚ L 157, 2011, s. 1
).
Tento návrh bol podaný v rámci sporu medzi na jednej strane agentúrou Agecontrol SpA a na druhej strane ZR a spoločnosťou Lidl Italia Srl, ktorého predmetom je správna peňažná sankcia, ktorú Agecontrol uložila z dôvodu nesprávneho označenia krajiny pôvodu ovocia a zeleniny, ktoré na trh uvádza ZR a Lidl Italia, uvedeného na dvoch sprievodných dokladoch k týmto výrobkom.
Právny rámec
Právo Únie
Nariadenie č. 1234/2007
Článok 113 nariadenia č. 1234/2007, nazvaný „Obchodné normy“, stanovoval:
„1.   [Európska komisia] môže ustanoviť obchodné normy pre jeden alebo viaceré výrobky z týchto sektorov:
…
b) ovocie a zelenina;
…
2.   Normy uvedené v odseku 1:
a)
sa ustanovia tak, aby zohľadňovali najmä:
i)
špecifiká dotknutých výrobkov;
…
b)
sa môžu vzťahovať najmä na kvalitu, zaraďovanie do tried kvality, hmotnosť, veľkosť, balenie, obaly, skladovanie, prepravu, obchodnú úpravu, uvádzanie na trh, pôvod a označenie.
3.   Pokiaľ Komisia neustanovila inak v súlade s kritériami uvedenými v odseku 2 písm. a), výrobky, pre ktoré sa stanovili obchodné normy, sa v [Európskej únii] môžu uvádzať na trh iba v súlade s týmito normami.
Bez toho, aby boli dotknuté osobitné ustanovenia, ktoré môže prijať Komisia v súlade s článkom 194, členské štáty kontrolujú, či dané výrobky spĺňajú uvedené normy a v prípade potreby uplatnia sankcie.“
Článok 113a tohto nariadenia, nazvaný „Dodatočné požiadavky na uvádzanie výrobkov sektora ovocia a zeleniny na trh“, stanovoval:
„1.   Výrobky sektora ovocia a zeleniny, ktoré sú určené na predaj spotrebiteľom v čerstvom stave, sa môžu uvádzať na trh iba vtedy, ak majú primeranú a vyhovujúcu obchodnú kvalitu a ak je uvedená krajina pôvodu.
2.   Ak Komisia neustanoví inak, obchodné normy uvedené v odseku 1 tohto článku a v článku 113 ods. 1 písm. b) a c) sa uplatňujú vo všetkých štádiách uvádzania na trh vrátane dovozu a vývozu.
3.   Držiteľ výrobkov sektora ovocia a zeleniny a sektora spracovaného ovocia a zeleniny, na ktoré sa vzťahujú obchodné normy, nesmie takéto výrobky vystavovať, ponúkať na predaj, dodávať ani uvádzať na trh v rámci [Únie] spôsobom, ktorý nie je v zhode s uvedenými normami, a je zodpovedný za zabezpečenie takejto zhody.
4.   Ako doplnok k článku 113 ods. 3 druhému pododseku a bez toho, aby boli dotknuté akékoľvek osobitné ustanovenia, ktoré môže Komisia prijať v súlade s článkom 194, najmä o dôslednom uplatňovaní kontrol zhody v členských štátoch, členské štáty v súvislosti so sektorom ovocia a zeleniny a sektorom spracovaného ovocia a zeleniny selektívne kontrolujú na základe analýzy rizika, či dotknuté výrobky vyhovujú príslušným obchodným normám. Takéto kontroly sa zameriavajú na štádium pred odoslaním z výrobných oblastí, keď sa výrobky balia alebo nakladajú. V prípade výrobkov z tretích krajín sa kontroly vykonávajú pred uvoľnením do voľného obehu.“
Vykonávacie nariadenie č. 543/2011
V odôvodnení 10 vykonávacieho nariadenia č. 543/2011 sa uvádza:
„S cieľom zaistiť riadne a efektívne vykonávanie kontrol by faktúry a sprievodné dokumenty iné ako pre spotrebiteľov mali obsahovať určité základné informácie zahrnuté v obchodných normách.“
Článok 4 tohto vykonávacieho nariadenia, nazvaný „Výnimky a oslobodenia z uplatňovania obchodných noriem“, v odseku 2 stanovuje:
„Odchylne od článku 113a ods. 3 nariadenia [č. 1234/2007] sa dodržiavanie obchodných noriem v danej výrobnej oblasti nevyžaduje pri týchto výrobkoch:
a)
výrobky, ktoré pestovateľ predáva alebo dodáva do miest úpravy a balenia alebo do skladovacích zariadení, alebo ktoré sa z jeho podniku prepravujú do takýchto miest, a
b)
výrobky prepravované zo skladovacích zariadení do miest úpravy a balenia.“
Podľa článku 5 uvedeného vykonávacieho nariadenia s názvom „Informačné náležitosti“:
„1.   Informačné náležitosti požadované podľa tejto kapitoly sú čitateľne a zreteľne uvedené na viditeľnom mieste na jednej strane obalu, buď nezmazateľne vytlačené na priamo na obale alebo na nálepke, ktorá je neoddeliteľnou súčasťou obalu alebo je na ňom pripevnená.
2.   V prípade voľne loženého tovaru a tovaru priamo nakladaného do dopravného prostriedku [V prípade odosielaného voľne loženého tovaru priamo nakladaného do dopravného prostriedku –
neoficiálny preklad
] sa informačné náležitosti uvedené v odseku 1 zapíšu do sprievodného dokladu alebo sa označia na lístku, ktorý sa umiestni na viditeľnom mieste v dopravnom prostriedku.
…
4.   Na faktúrach a sprievodných dokladoch s výnimkou potvrdenky pre spotrebiteľa sa uvádza názov a krajina pôvodu výrobkov a prípadne trieda, odroda alebo obchodný druh, ak sa to požaduje v osobitnej obchodnej norme, alebo skutočnosť, že sú určené na spracovanie.“
Článok 8 vykonávacieho nariadenia č. 543/2011, nazvaný „Rozsah pôsobnosti“, stanovuje:
„V tejto kapitole sa ustanovujú pravidlá kontroly zhody, čo znamená kontroly vykonávané na ovocí a zelenine vo všetkých fázach predaja s cieľom overiť, či spĺňajú obchodné normy a iné ustanovenia tejto hlavy a článkov 113 a 113a nariadenia [č. 1234/2007].“
Článok 11 tohto vykonávacieho nariadenia, nazvaný „Kontroly zhody“, v odsekoch 1 a 4 stanovuje:
„1.   Členské štáty zabezpečia selektívne a primerane časté vykonávanie kontrol zhody na základe analýzy rizík, aby sa zaistilo dodržiavanie obchodných noriem a iných ustanovení tejto hlavy a článkov 113 a 113a nariadenia [č. 1234/2007].
…
4.   Obchodníci poskytnú kontrolným orgánom všetky informácie, ktoré tieto orgány považujú za potrebné z hľadiska organizácie a vykonávania kontrol zhody.“
Článok 17 uvedeného vykonávacieho nariadenia, nazvaný „Kontrolné metódy“, obsahuje odsek 1, ktorý uvádza:
„Kontroly zhody ustanovené v tejto kapitole, s výnimkou kontrol v mieste maloobchodného predaja konečnému spotrebiteľovi, sa vykonávajú, ak nie je v tomto nariadení ustanovené inak, v súlade s kontrolnými metódami ustanovenými v prílohe V.
…“
Príloha V vykonávacieho nariadenia č. 543/2011, nazvaná „Kontrolné metódy uvedené v článku 17 ods. 1“, v bode 1.4 definuje pojem „zásielka“ takto:
„Množstvo produktov, ktoré má daný obchodník predať, zistené v čase kontroly a vymedzené v doklade. Zásielka môže pozostávať z jedného alebo viacerých druhov produktov, môže obsahovať jednu alebo viaceré dávky čerstvého, suchého alebo sušeného ovocia a zeleniny.“
Táto príloha obsahuje aj časť venovanú „Vykonávani[u] kontroly zhody“, ktorá stanovuje:
„2.1. Všeobecná poznámka
Kontrola zhody sa vykoná tak, že sa posúdia vzorky odobraté náhodne z rôznych miest v dávke, ktorá sa má skontrolovať. Kontrola je založená na predpoklade, že kvalita vzorky je reprezentatívna pre kvalitu dávky.
2.2. Miesto kontroly
Kontrolu zhody možno vykonať počas balenia, na mieste odoslania, počas prepravy, na mieste prijatia, na veľkoobchodnej a maloobchodnej úrovni.
…
2.3. Identifikácia dávok a/alebo nadobudnutie všeobecného dojmu o zásielke
Identifikácia dávok sa vykoná na základe ich označenia alebo iných kritérií, napríklad údajov ustanovených v smernici Rady 89/396/EHS [zo 14. júna 1989 o identifikácii alebo rozlíšení druhu, ku ktorému potraviny patria (
Ú. v. ES L 186, 1989, s. 21
; Mim. vyd. 13/010, s. 3)]. V prípade zásielok, ktoré pozostávajú z viacerých dávok, je nutné, aby inšpektor nadobudol všeobecný dojem o zásielke na základe sprievodných dokladov alebo vyhlásení týkajúcich sa zásielok. Inšpektor potom určí, do akej miery sú prezentované dávky v súlade s informáciami uvedenými v dokladoch.
Ak má byť produkt naložený alebo bol naložený na dopravný prostriedok, na identifikáciu zásielky sa použije poznávacia značka tohto dopravného prostriedku.“
Talianske právo
Článok 4 decreto legislativo n. 306 – Disposizioni sanzionatorie in attuazione del regolamento (CE) n. 1148/2001 relativo ai controlli di conformità alle norme di commercializzazione applicabili nel settore degli ortofrutticoli freschi, a norma dell’articolo 3 della legge 1 marzo 2002, n. 39. [legislatívny dekrét č. 306 upravujúci sankcie podľa nariadenia (ES) č. 1148/2001 o kontrolách zhody obchodných noriem čerstvého ovocia a zeleniny v súlade s článkom 3 zákona z 1. marca 2002, č. 39], z 10. decembra 2002 (GURI č. 25 z 31. januára 2003) v odseku 1 stanovuje:
„S výnimkou prípadu, keď je skutok trestným činom, sa každému, kto poruší normy týkajúce sa čerstvého ovocia a zeleniny prijaté Komisiou… podľa článkov 113 a 113a nariadenia [č. 1234/2007] v znení zmien, uloží správna pokuta od 550 do 15500 eur.“
Spor vo veci samej a prejudiciálna otázka
Agecontrol je národná agentúra, ktorá je v Taliansku poverená kontrolou zhody ovocia a zeleniny s obchodnými normami. Počas kontroly vykonanej 25. septembra 2013 inšpektori tejto agentúry zistili, že dva doklady z 3. júna a 29. júla 2013, sprevádzajúce dve zásielky ovocia a zeleniny z distribučného centra spoločnosti Lidl Italia do jej predajného miesta, obsahovali nesprávne označenie krajiny pôvodu jednej dávky jahôd a jednej dávky strapcových rajčín. Hoci na obaloch týchto výrobkov boli uvedené krajiny ich pôvodu, teda Španielsko v prvom a Taliansko v druhom prípade, na sprievodných dokladoch uvedených výrobkov boli uvedené iné krajiny pôvodu, a to Holandsko v prvom a Belgicko v druhom prípade.
Keďže Agecontrol sa domnievala, že nesprávne označenie krajiny pôvodu týchto výrobkov v týchto sprievodných dokladoch bolo v rozpore s požiadavkami podľa článkov 5 a 8 vykonávacieho nariadenia č. 543/2011, uložila platobným rozkazom z 30. apríla 2018 správnu pokutu podľa článku 4 ods. 1 legislatívneho dekrétu č. 306 z 10. decembra 2002, uvedeného v bode 13 tohto rozsudku.
Lidl Italia a ZR, ktorý je jej právnym zástupcom, podali odpor proti tomuto platobnému rozkazu na Tribunale di Treviso (súd v Trevise, Taliansko), ktorý tomuto odporu vyhovel a zrušil uvedený rozkaz.
Agecontrol podala odvolanie proti rozsudku tohto súdu na vnútroštátny súd, Corte d’appello di Venezia (Odvolací súd Benátky, Taliansko), pričom tvrdila, že sprievodné doklady týkajúce sa prepravy výrobkov zo sektora ovocia a zeleniny z distribučného centra do predajného miesta patriaceho tomu istému podniku musia uvádzať krajinu pôvodu prepravovaných výrobkov. Z článkov 5 a 8 vykonávacieho nariadenia č. 543/2011 totiž podľa nej vyplýva, že sprievodné doklady týchto výrobkov musia obsahovať takéto označenie vo všetkých štádiách uvádzania uvedených výrobkov na trh, vrátane štádia internej prepravy medzi distribučným centrom a supermarketom patriacim tomu istému hospodárskemu subjektu, v ktorom sú tieto výrobky predávané spotrebiteľovi.
ZR a Lidl Italia tvrdia, že v osobitnom prípade predbaleného tovaru alebo tovaru v obale právo Únie nevyžaduje, aby sprievodné doklady obsahovali údaj o krajine pôvodu tohto tovaru, keďže táto informácia sa už nachádza na obale alebo na nálepke, ktorá je neoddeliteľnou súčasťou obalu alebo je na ňom pripevnená. Platí to tým skôr pre výrobky prepravované z distribučného centra do predajného miesta patriaceho tomu istému hospodárskemu subjektu.
Vnútroštátny súd má pochybnosti o tom, či právo Únie vyžaduje od držiteľa čerstvých výrobkov zo sektora ovocia a zeleniny, aby mal sprievodný doklad k týmto výrobkom uvádzajúci krajinu ich pôvodu, keď po prvé uvedené výrobky sú odosielané v pôvodných obaloch obsahujúcich na vonkajšej strane informáciu o krajine pôvodu (buď nezmazateľne vytlačenú alebo na nálepke), po druhé, keď sa preprava týchto výrobkov vykonáva medzi miestom odoslania a miestom určenia, ktoré patria tomu istému hospodárskemu subjektu, a po tretie, keď je údaj o krajine pôvodu uvedený na etikete umiestnenej na viditeľnom mieste v dopravnom prostriedku, ako aj na faktúrach vystavených tretími dodávateľmi.
Podľa vnútroštátneho súdu článok 5 ods. 4 vykonávacieho nariadenia č. 543/2011 neupravuje prípady, v ktorých musí byť vyhotovený sprievodný doklad uvádzajúci krajinu pôvodu dotknutých výrobkov. V dôsledku toho sa domnieva, že toto ustanovenie možno vykladať rôzne. Podľa prvého výkladu existuje povinnosť vyhotoviť takýto doklad iba v prípade, ak sa obchoduje s tovarom s tretími dodávateľmi, ako to uznala judikatúra Corte suprema di cassazione (Kasačný súd, Taliansko), alebo v prípade odosielaného voľne loženého tovaru, ako to tvrdia ZR a Lidl Italia. Podľa druhého výkladu, ktorý podporuje Agecontrol, z tohto ustanovenia vyplýva všeobecná povinnosť vyhotoviť sprievodný doklad obsahujúci údaj o krajine pôvodu dotknutých výrobkov vo všetkých štádiách prepravy vykonávanej s cieľom uvedenia týchto výrobkov na trh, vrátane prípadu, keď sú uvedené výrobky prepravované medzi prevádzkami patriacimi tomu istému hospodárskemu subjektu.
Za týchto okolností Corte d’appello di Venezia (Odvolací súd Benátky) rozhodol prerušiť konanie a položiť Súdnemu dvoru túto prejudiciálnu otázku:
„Má sa článok 5 ods. 4 [vykonávacieho nariadenia č. 543/2011] v spojení s článkom 5 ods. 1 a článkom 8 toho istého nariadenia, ako aj s článkami 113 a 113a nariadenia [č. 1234/2007] vykladať v tom zmysle, že vyžaduje vyhotovenie sprievodného dokladu, ktorý obsahuje názov a krajinu pôvodu výrobkov zo sektora ovocia a zeleniny v čerstvom stave odoslaných ako predbalené alebo v pôvodných baleniach pripravených výrobcom pri ich preprave z distribučného centra obchodnej spoločnosti do predajného miesta tej istej spoločnosti, nezávisle od toho, že na jednej strane obalu sú viditeľne a nezmazateľne vytlačené priamo na obale alebo na nálepke, ktorá je neoddeliteľnou súčasťou obalu alebo je na ňom pripevnená, informačné náležitosti vyžadované na vonkajšej strane podľa kapitoly I [vykonávacieho nariadenia č. 543/2011] (vrátane tých, ktoré sa týkajú názvu a krajiny pôvodu výrobkov), a že tieto informácie sú uvedené aj vo faktúrach, ktoré vystavil dodávateľ, od ktorého spoločnosť uvádzajúca výrobok na trh tento výrobok nadobudla a ktorej účtovné oddelenie uchováva tieto faktúry, ako aj na lístku umiestnenom na viditeľnom mieste v dopravnom prostriedku, ktorým sa výrobok prepravuje?“
O prejudiciálnej otázke
Vnútroštátny súd sa svojou otázkou v podstate pýta, či sa článok 5 ods. 4 vykonávacieho nariadenia č. 543/2011 v spojení s článkom 8 tohto nariadenia a článkami 113 a 113a nariadenia č. 1234/2007 má vykladať v tom zmysle, že kontrola zhody výrobkov zo sektora ovocia a zeleniny s obchodnými normami vyžaduje, aby držiteľ týchto výrobkov vo všetkých štádiách ich uvádzania na trh vyhotovil sprievodný doklad uvádzajúci názov a krajinu pôvodu uvedených výrobkov, a to aj v prípade, keď sú tieto výrobky zabalené a keď sú informačné náležitosti, ktoré sú vyžadované na vonkajšej strane vykonávacím nariadením č. 543/2011, a to názov a krajina pôvodu dotknutých výrobkov, uvedené viditeľne a nezmazateľne na jednej strane ich obalu, na etikete umiestnenej na viditeľnom mieste v dopravnom prostriedku, ktorým sa výrobky prepravujú, ako aj na faktúrach vystavených dodávateľom týchto výrobkov.
Najprv treba pripomenúť, že článok 5 vykonávacieho nariadenia č. 543/2011, nazvaný „Informačné náležitosti“, v odseku 1 stanovuje, že podľa obchodných noriem sa požadované informačné náležitosti, medzi ktorými sa v súlade s prílohou I časťou B tohto nariadenia nachádza údaj o krajine pôvodu dotknutých výrobkov, musia uviesť čitateľne a zreteľne na viditeľnom mieste na obale, buď nezmazateľne vytlačené priamo na obale alebo na nálepke, ktorá je neoddeliteľnou súčasťou obalu alebo je na ňom pripevnená. Odsek 2 tohto článku stanovuje, že v osobitnom prípade odosielaného voľne loženého tovaru, ktorý je priamo nakladaný do dopravného prostriedku, sa tieto informačné náležitosti zapíšu do dokladu alebo sa označia na lístku, ktorý sa umiestni na viditeľnom mieste v dopravnom prostriedku. Odsek 4 uvedeného článku vyžaduje iba to, aby boli názov a krajina pôvodu výrobkov uvedené na faktúrach a sprievodných dokladoch.
Zo znenia článku 5 vykonávacieho nariadenia č. 543/2011 ako celku tak vyplýva, že účelom tohto článku nie je vyžadovať vyhotovenie sprievodného dokladu, na ktorom musí byť uvedený údaj o krajine pôvodu výrobkov zo sektora ovocia a zeleniny, ale iba vyžadovať, aby bol tento údaj uvedený na niektorých nosičoch, ktoré sprevádzajú tieto výrobky, pokiaľ sú vyhotovené.
Ďalej treba zdôrazniť, že článok 8 uvedeného vykonávacieho nariadenia iba pripomína, že kontroly zhody ovocia a zeleniny sú vykonávané vo všetkých štádiách ich uvádzania na trh, a odkazuje na články 113 a 113a nariadenia č. 1234/2007, pričom neodkazuje na žiadny sprievodný doklad ani na žiadnu povinnosť vyhotoviť takýto doklad.
Navyše článok 113a nariadenia č. 1234/2007 v spojení s článkom 3 ods. 1 vykonávacieho nariadenia č. 543/2011 stanovuje iba všeobecné pravidlá týkajúce sa obchodných noriem, ako aj kontroly zhody s nimi, a to bez toho, aby vyžadoval vyhotovenie sprievodného dokladu.
Napokon článok 113 ods. 2 písm. b) nariadenia č. 1234/2007 v spojení s článkom 3 ods. 2 vykonávacieho nariadenia č. 543/2011 v podstate stanovuje, že Komisia môže prijať osobitné obchodné normy pre výrobky zo sektora ovocia a zeleniny, ako sú jahody a rajčiny. Tieto normy sa môžu týkať určitých charakteristík týchto výrobkov, ako je ich obal, preprava, obchodná úprava, uvádzanie na trh, pôvod a označenie, pričom v prípade jahôd a rajčín sú upravené v častiach 7 a 10 časti B prílohy I vykonávacieho nariadenia č. 543/2011. V súlade s článkom 113 ods. 3 nariadenia č. 1234/2007 je povinnosťou členských štátov kontrolovať zhodu týchto výrobkov s uvedenými normami. Žiadne z týchto ustanovení však neukladá dotknutému hospodárskemu subjektu povinnosť vyhotoviť sprievodný doklad.
Ani články 5 a 8 vykonávacieho nariadenia č. 543/2011 ani články 113 a 113a nariadenia č. 1234/2007 teda nemožno vykladať v tom zmysle, že ukladajú hospodárskemu subjektu povinnosť vyhotoviť sprievodný doklad, na ktorom musí byť uvedený údaj o krajine pôvodu výrobkov, ktoré uvádza na trh.
Napriek tomu, ako to Komisia zdôrazňuje vo svojich písomných pripomienkach, ak je sprievodný doklad vyhotovený, musí uvádzať krajinu pôvodu, pričom táto povinnosť platí nezávisle od toho, že údaj o krajine pôvodu je už uvedený na obaloch, faktúrach alebo lístku umiestnenom v dopravnom prostriedku.
V tejto súvislosti treba spresniť, že požiadavku týkajúcu sa údaja o krajine pôvodu výrobku na faktúrach a sprievodných dokladoch, uvedenú v článku 5 ods. 4 vykonávacieho nariadenia č. 543/2011, treba vykladať s prihliadnutím na odôvodnenie 10 tohto nariadenia, keďže jej cieľom je uľahčiť vykonávanie kontrol zhody tým, že sa inšpektorovi poskytnú určité základné informácie na dokumentoch, ktoré nie sú určené pre spotrebiteľa.
Podľa článku 17 ods. 1 vykonávacieho nariadenia č. 543/2011 sú kontroly zhody vykonávané v súlade s metódami uvedenými v bode 2 prílohy V tohto nariadenia tak, že sa posúdia vzorky odobraté náhodne z rôznych miest dávky, ktorá sa má skontrolovať. V tejto súvislosti z tohto bodu prílohy V vyplýva, že táto kontrola sa vykonáva vo viacerých po sebe nasledujúcich etapách, z ktorých prvá spočíva v podstate v identifikácii dávok, ktoré sa majú skontrolovať, alebo v prípade zásielky, ktorá pozostáva z viacerých dávok, vo vytvorení všeobecnému dojmu o zásielke, druhá v prezentácii výrobkov, ktoré sa majú skontrolovať, a tretia a posledná etapa vo fyzickej kontrole týchto výrobkov.
V prípade zásielky, ktorá pozostáva z viacerých dávok, bod 2.3 prílohy V uvedeného nariadenia po prvé spresňuje, že je nutné, aby inšpektor nadobudol všeobecný dojem o zásielke na základe sprievodných dokladov alebo vyhlásení týkajúcich sa zásielok, a po druhé, že tento inšpektor potom určí, do akej miery sú prezentované dávky v súlade s informáciami uvedenými v týchto dokladoch.
Keďže sprievodný doklad tak predstavuje jeden z dvoch referenčných dokumentov, na základe ktorého si inšpektor vytvára všeobecný dojem o dávkach, ktoré sa majú skontrolovať, každé označenie krajiny pôvodu uvedené v týchto dokladoch, ktoré sa líši od označenia uvedeného na obaloch výrobkov, z ktorých sa skladajú kontrolované dávky, môže narušiť tento všeobecný dojem, a teda poškodiť efektívnosť kontroly zhody.
Navyše treba zdôrazniť, že v súlade s článkom 11 ods. 4 vykonávacieho nariadenia č. 543/2011 sú hospodárske subjekty povinné poskytnúť kontrolným orgánom všetky informácie, ktoré tieto orgány považujú za potrebné z hľadiska organizácie a vykonávania kontrol zhody.
Aj keď v tejto súvislosti sprievodný doklad alebo vyhlásenia týkajúce sa zásielok predstavujú referenčné dokumenty, ktoré musia verne odrážať údaje uvedené na obaloch dávok, ktoré sa majú skontrolovať, zároveň platí, že ani článok 17 ods. 1 vykonávacieho nariadenia č. 543/2011, ani článok 11 ods. 4 tohto nariadenia, ani bod 2.3 jeho prílohy V neobmedzujú spôsoby dokazovania, ktoré môže hospodársky subjekt využiť na to, aby umožnil inšpektorovi vytvoriť si všeobecný dojem o danej zásielke.
Hoci je teda podstatné, aby sprievodný doklad neobsahoval chyby a aby hospodársky subjekt poskytol inšpektorovi správne informácie, aby tento inšpektor správne identifikoval dávky, ktoré sa majú skontrolovať, môže si tento subjekt v zásade slobodne vybrať dôkazné prostriedky, ktoré treba predložiť tomuto inšpektorovi s cieľom umožniť mu vytvoriť si verný všeobecný dojem o zásielke a dávkach, z ktorých pozostáva.
Z toho vyplýva, že ak sprievodný doklad obsahuje nesprávne označenie krajiny pôvodu výrobku, prináleží hospodárskemu subjektu, ktorý je držiteľom tohto výrobku, aby akýmkoľvek spôsobom čo najskôr rozptýlil pochybnosti, ktoré môže mať inšpektor o presnom pôvode tohto výrobku.
V tejto súvislosti prináleží vnútroštátnemu súdu, aby v tomto prípade určil, či také okolnosti, ako je uvedenie krajiny pôvodu na obaloch výrobkov, na faktúrach, ako aj na etikete umiestnenej na viditeľnom mieste v dopravnom prostriedku, môžu rozptýliť pochybnosti, ktoré inšpektor mohol mať počas kontroly, a teda či môžu zmierniť prípadné skreslenie všeobecného dojmu o zásielke, ktorý si inšpektor vytvoril.
Pokiaľ ide o otázku, či sprievodný doklad musí obsahovať údaj o krajine pôvodu výrobku aj vtedy, keď je tento výrobok prepravovaný medzi prevádzkami patriacimi tomu istému hospodárskemu subjektu, najmä medzi distribučným centrom a predajným miestom, zo znenia článku 8 vykonávacieho nariadenia č. 543/2011, ako aj článku 113a ods. 2 nariadenia č. 1234/2007 jasne vyplýva, že obchodné normy sa uplatňujú „vo všetkých štádiách uvádzania na trh“. Odsek 3 článku 113a tohto posledného uvedeného nariadenia ďalej na jednej strane spresňuje, že držiteľ výrobkov zo sektora ovocia a zeleniny, na ktoré sa vzťahujú obchodné normy, nesmie takéto výrobky vystavovať, ponúkať na predaj, dodávať ani uvádzať na trh v rámci Únie spôsobom, ktorý nie je v zhode s uvedenými normami, a na druhej strane, že je zodpovedný za zabezpečenie takejto zhody.
V tejto súvislosti stačí uviesť, že výraz „vo všetkých štádiách uvádzania na trh“, ktorý nie je sprevádzaný žiadnym obmedzením, sa má chápať extenzívne. Keďže účelom kontrol zhody je overiť, že výrobky uvádzané na trh sú v súlade so stanovenými obchodnými normami, majú sa tieto kontroly v zásade vykonávať vo všetkých štádiách uvádzania týchto výrobkov na trh, teda kedykoľvek počas obdobia od ich výroby až po ich maloobchodný predaj, čo zahŕňa prepravu týchto výrobkov medzi distribučným centrom a miestom maloobchodného predaja.
Tento výklad je navyše potvrdený logikou systému zavedeného vykonávacím nariadením č. 543/2011. Článok 4, nazvaný „Výnimky a oslobodenia z uplatňovania obchodných noriem“, taxatívne vymenúva prípady, v ktorých sa na výrobky nevzťahuje povinnosť zhody s obchodnými normami. Stačí teda uviesť, že preprava výrobkov medzi distribučným centrom a miestom maloobchodného predaja nie je uvedená medzi prípadmi vymenovanými v tomto ustanovení. Rovnako je irelevantná okolnosť, či distribučné centrum a miesto maloobchodného predaja patria tomu istému podniku alebo dvom rôznym hospodárskym subjektom.
Okrem toho treba zdôrazniť, že bod 2.2 prílohy V vykonávacieho nariadenia č. 543/2011 spresňuje, že kontroly zhody možno vykonať počas balenia, na mieste odoslania, počas prepravy, na mieste prijatia, na veľkoobchodnej a maloobchodnej úrovni. Treba preto uviesť, že vykonávanie týchto kontrol sa neobmedzuje na prípad premiestňovania výrobkov medzi odlišnými právnickými osobami, ani sa neviaže na prípady prevodu vlastníckeho práva k týmto výrobkom. Dôležité je, ako to stanovuje článok 113a ods. 3 nariadenia č. 1234/2007, že za zabezpečenie zhody týchto výrobkov s normami zodpovedá ich držiteľ, ktorý je v článku 3 ods. 3 vykonávacieho nariadenia č. 543/2011 definovaný ako osoba, ktorá má vo fyzickej držbe výrobky. Okolnosť, že výrobok je kontrolovaný počas internej prepravy medzi dvomi prevádzkami patriacimi tomu istému hospodárskemu subjektu, je teda irelevantná.
Vzhľadom na všetky predchádzajúce úvahy treba na položenú otázku odpovedať tak, že článok 5 ods. 4 vykonávacieho nariadenia č. 543/2011 v spojení s článkom 8 tohto nariadenia a článkami 113 a 113a nariadenia č. 1234/2007 sa má vykladať v tom zmysle, že kontrola zhody výrobkov zo sektora ovocia a zeleniny s obchodnými normami nevyžaduje, aby držiteľ týchto výrobkov vyhotovil sprievodný doklad. Keď však tento držiteľ takýto doklad vyhotoví, musí vo všetkých štádiách uvádzania uvedených výrobkov na trh uviesť názov a krajinu pôvodu týchto výrobkov nezávisle od toho, že informačné náležitosti, ktoré sú vyžadované na vonkajšej strane vykonávacím nariadením č. 543/2011, sú už zreteľne a nezmazateľne uvedené na viditeľnom mieste na jednej strane ich obalu, na etikete umiestnenej na viditeľnom mieste v dopravnom prostriedku, ktorým sú prepravované, ako aj na faktúrach vystavených dodávateľom týchto výrobkov.
O trovách
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.

Z týchto dôvodov Súdny dvor (ôsma komora) rozhodol takto:

Článok 5 ods. 4 vykonávacieho nariadenia Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny, v spojení s článkom 8 tohto nariadenia a článkami 113 a 113a nariadenia Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov), zmeneného nariadením Rady (ES) č. 361/2008 zo 14. apríla 2008, sa má vykladať v tom zmysle, že kontrola zhody výrobkov zo sektora ovocia a zeleniny s obchodnými normami nevyžaduje, aby držiteľ týchto výrobkov vyhotovil sprievodný doklad. Keď však tento držiteľ takýto doklad vyhotoví, musí vo všetkých štádiách uvádzania uvedených výrobkov na trh uviesť názov a krajinu pôvodu týchto výrobkov nezávisle od toho, že informačné náležitosti, ktoré sú vyžadované na vonkajšej strane vykonávacím nariadením č. 543/2011, sú už zreteľne a nezmazateľne uvedené na viditeľnom mieste na jednej strane ich obalu, na etikete umiestnenej na viditeľnom mieste v dopravnom prostriedku, ktorým sú prepravované, ako aj na faktúrach vystavených dodávateľom týchto výrobkov.

Podpisy
(
*1
)	Jazyk konania: taliančina.